b'\n_START_ARTICLE_\nBoeing Bird of Prey\n_START_SECTION_\nHistoria\n_START_PARAGRAPH_\nBird of Preyn kehitys k\xc3\xa4ynnistyi vuonna 1992 turvaluokiteltuna projektina McDonnell Douglasin Phantom Works -osastolla, joka oli aiemminkin osallistunut lukuisten salaisten sotilasprojektien kehitykseen. Hankkeen nimi oli viittaus Star Trek -sarjan vuonna 1984 julkaistussa Star Trek III: Spockin paluu -elokuvassa esiintyneeseen klingoneiden avaruusalusluokkaan, ja sen puitteissa testattiin muun muassa h\xc3\xa4iveteknologiaa ja uusia valmistusmenetelmi\xc3\xa4, joilla pyrittiin prototyypin ripe\xc3\xa4\xc3\xa4n tuotantoon ja matalampiin kustannuksiin. Koneen kokoonpanoa suunniteltiin kolmiuloitteisessa virtuaalitodellisuudessa, ja se oli yksi varhaisimmista suuria yksitt\xc3\xa4isi\xc3\xa4 komposiittirakenteita k\xc3\xa4ytt\xc3\xa4neist\xc3\xa4 konetyypeist\xc3\xa4. Projektia johti Yhdysvaltain ilmavoimat, vaikka sen rahoitus tuli koneen valmistajalta._NEWLINE_Bird of Prey teki ensilentonsa 11. syyskuuta 1996. Koneen suorituskyky j\xc3\xa4i varsin vaatimattomaksi, sill\xc3\xa4 sen huippunopeus oli vain noin 480\xc2\xa0km/h ja lakikorkeus noin 6\xc2\xa0100 metri\xc3\xa4. Boeing osti McDonnell Douglasin vuonna 1997, ja salaisen koneen keolennot jatkuivat sen alaisuudessa huhtikuulle 1999. Prototyyppi siirrettiin 38 onnistuneen lennon j\xc3\xa4lkeen varastoon. McDonnell Douglasin ja Boeingin omista varoistaan rahoittaman projektin lopulliset kehityskustannukset olivat noin 67 miljoonaa dollaria, mik\xc3\xa4 oli vastaaviin hankkeisiin verrattuna varsin pieni loppusumma. Osa kustannuss\xc3\xa4\xc3\xa4st\xc3\xb6ist\xc3\xa4 saavutettiin muun muassa kaupallisesti saatavilla olleiden komponenttien hy\xc3\xb6dynt\xc3\xa4misell\xc3\xa4: koneen voimalaitteena oli esimerkiksi Cessna Citation -liikesuihkukoneissa k\xc3\xa4ytetty Pratt & Whitney JT15D-5C -ohivirtausmoottori, sen ohjauksessa k\xc3\xa4ytettiin suoraa hydrauliohjausta kalliiden fly-by-wire-j\xc3\xa4rjestelmien sijaan ja laskuteline oli muunneltu versio Beechcraft King Air ja Queen Air -yleisilmailukoneiden laskutelineest\xc3\xa4. S\xc3\xa4\xc3\xa4st\xc3\xb6j\xc3\xa4 tuli my\xc3\xb6s tietokonemallinnuksen k\xc3\xa4yt\xc3\xb6st\xc3\xa4._NEWLINE_Bird of Prey pysyi turvaluokiteltuna lokakuulle 2002. Boeing totesi siihen liittyvien tietojen julkistamisen yhteydess\xc3\xa4 hankkeen puitteissa kehitetyn uuden teknologian tulleen jo niin vahvasti alan standardiksi, ettei kehitysprojektin salaamiselle ollut en\xc3\xa4\xc3\xa4 tarvetta. Projektista saatuja tietoja hy\xc3\xb6dynnettiin muun muassa Joint Strike Fighter -hankkeen X-32-koekoneessa ja miehitt\xc3\xa4m\xc3\xa4tt\xc3\xb6m\xc3\xa4ss\xc3\xa4 X-45-koekoneessa. Tyyppins\xc3\xa4 ainoaksi edustajaksi j\xc3\xa4\xc3\xa4nyt prototyyppi lahjoitettiin Ohion Daytonissa sijaitsevalle Yhdysvaltain ilmavoimamuseolle vuonna 2002.'